b'\n_START_ARTICLE_\nMetropolitenas\n_START_PARAGRAPH_\nMetropolitenas (trumpiau metro; pavadinimas atsirado i\xc5\xa1 kompanijos Metropolitan Railway Londone pavadinimo)\xc2\xa0\xe2\x80\x93 gele\xc5\xbeinkelio tipo miesto transportas, nepriklausantis nuo joki\xc5\xb3 kit\xc5\xb3 transporto r\xc5\xab\xc5\xa1i\xc5\xb3 bei su jomis nesikertantis. I\xc5\xa1siskiria dideliu eksploataciniu grei\xc4\x8diu (iki 70\xc2\xa0km per valand\xc4\x85) ir prava\xc5\xbeumu (iki 60 t\xc5\xabkst. keleivi\xc5\xb3 per valand\xc4\x85 viena kryptimi). Metro\xc2\xa0\xe2\x80\x93 ne priemiestinis traukinys ir ne po\xc5\xbeeminis tramvajus.\n_START_SECTION_\nSavyb\xc4\x97s\n_START_PARAGRAPH_\nMetro sudaro linijos (b\xc4\x97gi\xc5\xb3 keliai), keleivi\xc5\xb3 stotys su tarnybin\xc4\x97mis patalpomis, depai su gamybin\xc4\x97mis dirbtuv\xc4\x97mis, elektros energijos tiekimo, ventiliacijos, sanitariniai, vandens \xc5\xa1alinimo, traukini\xc5\xb3 eismo valdymo ir kiti \xc4\xafrenginiai._NEWLINE_Metro linijos paprastai esti po\xc5\xbeeminiuose tuneliuose, ta\xc4\x8diau gali b\xc5\xabti ir ant \xc5\xbeem\xc4\x97s ar ant estakad\xc5\xb3. Jis netrukdo gatvi\xc5\xb3 transporto ir p\xc4\x97s\xc4\x8di\xc5\xb3j\xc5\xb3 eismui, pastatuose nejuntamas jo keliamas triuk\xc5\xa1mas ir virpesiai, d\xc4\x97l jo nereikia keisti gatvi\xc5\xb3 tinklo, griauti pastat\xc5\xb3. Ant\xc5\xbeemin\xc4\x97s metro linijos aptveriamos, paprastai tiesiamos vietose, kur ma\xc5\xbeiau statini\xc5\xb3. Metro linijos ant estakad\xc5\xb3 keliamos nelyginiame reljefe, daugiausia ten, kur jos kerta kelius, vandens plotus ar kitas kli\xc5\xabtis._NEWLINE_Metro stotys \xc4\xafrengiamos did\xc5\xbeiausio keleivi\xc5\xb3 susib\xc5\xabrimo vietose (po aik\xc5\xa1t\xc4\x97mis, magistralini\xc5\xb3 gatvi\xc5\xb3, metro linij\xc5\xb3 susikirtimo vietose, prie gele\xc5\xbeinkelio ir kit\xc5\xb3 sto\xc4\x8di\xc5\xb3). Atstumas tarp sto\xc4\x8di\xc5\xb3 b\xc5\xabna 1\xe2\x80\x932\xc2\xa0km (Maskvoje, Sankt Peterburge, Kijeve), 500\xe2\x80\x93800\xc2\xa0m (Berlyne, Madride, Milane, Toronte), o greitojo metro (ekspreso) linijose 3\xe2\x80\x936\xc2\xa0km (pvz., Niujorke)._NEWLINE_Metro stotyje yra keleivi\xc5\xb3 sal\xc4\x97s ir peronai, ant\xc5\xbeeminiai ir po\xc5\xbeeminiai vestibiuliai, o ten, kur metro linijos susikerta ar suart\xc4\x97ja, dar ir pers\xc4\x97dimo stotel\xc4\x97s, per\xc4\x97jos. Keleiviai kyla ir leid\xc5\xbeiasi eskalatoriais, laiptais, kartais pandusais. Yra metro sto\xc4\x8di\xc5\xb3 ir be peron\xc5\xb3\xc2\xa0\xe2\x80\x93 keleiviai patenka \xc4\xaf vagonus pro automatines duris tiesiai i\xc5\xa1 sal\xc4\x97s, pvz., kelios stotys Sankt Peterburge._NEWLINE_Negili\xc5\xb3 metro sto\xc4\x8di\xc5\xb3 perdang\xc4\x85 laiko sijos su keliomis eil\xc4\x97mis atram\xc5\xb3 arba skliautai. Gili\xc5\xb3 metro stotys \xc4\xafrengiamos keliuose sujungtuose tuneliuose, kurie sutvirtinami ketiniais ar gel\xc5\xbebetoniniais tiubingais. Perdang\xc4\x85 laiko pilonai (pilonin\xc4\x97s stotys) arba kolonos\xc2\xa0\xe2\x80\x93 plienin\xc4\x97s ar gel\xc5\xbebetonin\xc4\x97s (kolonin\xc4\x97s stotys)._NEWLINE_Po\xc5\xbeeminiuose metro paprastai \xc4\xafrengiama i\xc5\xa1traukiamoji ventiliacija. Grynas oras \xc4\xaf tunelius ir stotis patenka pro \xc5\xa1achtas ar eskalatori\xc5\xb3 tunelius, kur \xc4\xafrengti ventiliatoriai. Kad \xc4\xaf stotis ir tunelius nepatekt\xc5\xb3 po\xc5\xbeeminis vanduo, \xc4\xafrengiama hidroizoliacija, vanduo i\xc5\xa1 tuneli\xc5\xb3 siurbiamas automatiniais siurbliais.\n_START_SECTION_\nIstorija\n_START_PARAGRAPH_\nPirmasis 3,6\xc2\xa0km ilgio metro su garine trauka buvo \xc4\xafrengtas 1863\xc2\xa0m. Londone, negiliame tunelyje. Nuo 1890\xc2\xa0m. Londone metro prad\xc4\x97ta rengti giliuose tuneliuose, jam panaudota elektrin\xc4\x97 trauka._NEWLINE_1868\xc2\xa0m. Niujorke prad\xc4\x97jo veikti metro ant estakad\xc5\xb3 su lyn\xc5\xb3 trauka (1871\xc2\xa0m. ji pakeista garine, 1890\xc2\xa0m. elektrine)._NEWLINE_1896\xc2\xa0m. metro su elektrine trauka \xc4\x97m\xc4\x97 veikti Budape\xc5\xa1te, 1900\xc2\xa0m. prie\xc5\xa1 Pasaulin\xc4\x97s pramon\xc4\x97s parodos atidarym\xc4\x85\xc2\xa0\xe2\x80\x93 Pary\xc5\xbeiuje, v\xc4\x97liau\xc2\xa0\xe2\x80\x93 kituose miestuose._NEWLINE_1897\xc2\xa0m. metro atsirado Bostone. Tai seniausias JAV metro, veikiantis iki \xc5\xa1iol._NEWLINE_1908\xc2\xa0m. \xe2\x80\x9eEarls Court\xe2\x80\x9c \xc4\xafmon\xc4\x97 Londono metro stotyje \xc4\xafreng\xc4\x97 pirm\xc4\x85j\xc4\xaf pasaulyje eskalatori\xc5\xb3 (po dienos jis sugedo)._NEWLINE_1913\xc2\xa0m. buvo atidarytas pirmasis metro piet\xc5\xb3 pusrutulyje\xc2\xa0\xe2\x80\x93 Buenos Air\xc4\x97se._NEWLINE_1920\xc2\xa0m. metro durys prad\xc4\x97jo darin\xc4\x97tis automati\xc5\xa1kai._NEWLINE_Intensyvus metro rengimas ir sen\xc5\xb3 linij\xc5\xb3 rekonstrukcija prasid\xc4\x97jo po II pasaulinio karo. Miestams did\xc4\x97jant, ant\xc5\xbeemin\xc4\x97s ir estakadin\xc4\x97s metro linijos kei\xc4\x8diamos po\xc5\xbeemin\xc4\x97mis; naudojamos naujovi\xc5\xa1kos konstrukcijos, statybin\xc4\x97s ir apdailos med\xc5\xbeiagos._NEWLINE_1983\xc2\xa0m. VAL linija, esanti Lilyje, Pranc\xc5\xabzijoje, tapo pirm\xc4\x85ja visi\xc5\xa1kai automatizuota linija.\n_START_SECTION_\nRizikos ma\xc5\xbeinimas\n_START_PARAGRAPH_\nKiekvieno metropoliteno sistemai b\xc5\xabtini tie patys saugum\xc4\x85 u\xc5\xbetikrinantys veiksniai kaip ir kitoms b\xc4\x97gin\xc4\x97ms transporto priemon\xc4\x97ms, gabenan\xc4\x8dioms keleivius. Ta\xc4\x8diau metro sistemos veikimas pasi\xc5\xbeymi \xc5\xa1iek tiek kitais rizikos momentais nei \xc4\xafprasto gele\xc5\xbeinkelio. \xc4\x8cia did\xc5\xbeiausia rizika galima traukiniui dideliu grei\xc4\x8diu va\xc5\xbeiuojant atvirais gele\xc5\xbeinkelio b\xc4\x97giais. Vienokio ar kitokio pavojaus momentai metro sistemos aptarnavime labiau susij\xc4\x99 su dideliu keleivi\xc5\xb3 srautu. Jie ypa\xc4\x8d galimi situacijose, kuomet keleiviai sustojimuose \xc4\xaflipa ir i\xc5\xa1lipa i\xc5\xa1 transporto priemon\xc4\x97s.\n_START_SECTION_\nKeleivi\xc5\xb3 srautas stotel\xc4\x97se\n_START_PARAGRAPH_\nPo Londono metro (pirmoji greit\xc5\xb3j\xc5\xb3 po\xc5\xbeemini\xc5\xb3 traukini\xc5\xb3 sistema) atidarymo, buvo imtasi daug keleivi\xc5\xb3 saugum\xc4\x85 turin\xc4\x8di\xc5\xb3 u\xc5\xbetikrinti priemoni\xc5\xb3. \xc4\xaeprasta metro sistemos saugumo priemon\xc4\x97 yra \xc5\xbeodinis \xc4\xafsp\xc4\x97jimas apie traukinio pajud\xc4\x97jim\xc4\x85, lydimas specialaus signalo, kuris suprantamas ir svetim\xc5\xa1aliams keleiviams. Vizual\xc5\xabs signalai apie traukinio pajud\xc4\x97jim\xc4\x85 i\xc5\xa1 vienos ar kitos mar\xc5\xa1ruto stotel\xc4\x97s, vis\xc5\xb3 pirma skirti kurtiesiems, metro sistemose prad\xc4\x97ti taikyti tik paskutiniaisiais metais, nors kitose vietose (gatvi\xc5\xb3 sankry\xc5\xbeose stovin\xc4\x8diuose \xc5\xa1viesoforuose ir pan.) jau naudojami nuo pat \xc5\xa1i\xc5\xb3 atsiradimo ir pastatymo prad\xc5\xbeios._NEWLINE_Po mirtino incidento Miunchene, kuomet, nesuveikus traukinio pajud\xc4\x97jim\xc4\x85 i\xc5\xa1 vietos tur\xc4\x97jusioms u\xc5\xbekirsti technin\xc4\x97ms priemon\xc4\x97ms, traukinio ma\xc5\xa1inistas nepasteb\xc4\x97jo tarp dur\xc5\xb3 \xc4\xafstrigusio \xc5\xbemogaus, ir tokios pat nelaim\xc4\x97s Niurnberge, kurios metu buvo su\xc5\xbeeista moteris, Vokietijoje imtasi ypating\xc5\xb3 saugumo priemoni\xc5\xb3. Siekiant i\xc5\xa1vengti keleivi\xc5\xb3 ir daikt\xc5\xb3 suspaudimo tarp dur\xc5\xb3 pavojaus, ypatingas d\xc4\x97mesys skiriamas dur\xc5\xb3 u\xc5\xbesidarymo mechanizmo jautrumui. Miuncheno metro sistemoje naudojam\xc5\xb3 naujos gamybos traukini\xc5\xb3 dur\xc5\xb3 kra\xc5\xa1tuose \xc4\xafmontuojami spaudimui jautr\xc5\xabs sensoriai, analogi\xc5\xa1ki mechanizmai sumontuojami ir senesniuose traukiniuose. Tokiais pat saugumo \xc4\xafrenginiais pasi\xc5\xbeymi ir naujausieji DT3-tipo bei jau kur\xc4\xaf laik\xc4\x85 eksploatuojami DT2-tipo traukiniai Niurnberge. \xc5\xa0i\xc5\xb3 traukini\xc5\xb3 duryse sumontuotos spaudimui jautrios gumos bei vizual\xc5\xabs \xc4\xafsp\xc4\x97jimai apie dur\xc5\xb3 u\xc5\xbesidarym\xc4\x85. Min\xc4\x97t\xc5\xb3 saugumo priemoni\xc5\xb3 atsisakyta tik DT1-tipo traukiniuose, kadangi j\xc5\xb3 netrukus \xc5\xbeadama visai atsisakyti._NEWLINE_Kita padidintos rizikos zona metro sistemoje yra tarpas tarp traukinio ir gele\xc5\xbeinkelio b\xc4\x97gius supan\xc4\x8dios platformos. Jo plotis kai kuriais atvejais siekia 50\xc2\xa0cm, da\xc5\xbeniausiai pos\xc5\xabkyje esan\xc4\x8diose stotel\xc4\x97se. \xc4\x8cia rizika nei\xc5\xa1vengiamai susidaro d\xc4\x97l trumpo i\xc5\xa1lipui ir \xc4\xaflipimui \xc4\xaf transporto priemon\xc4\x99 skirto laiko ir d\xc4\x97l didelio keleivi\xc5\xb3 srauto, da\xc5\xbenai sukelian\xc4\x8dio sumai\xc5\xa1t\xc4\xaf duryse. Nelaimingiems nutikimams \xc5\xa1iose vietose i\xc5\xa1vengti Londone naudojamas vadinamasis \xe2\x80\x9eMind the Gap\xe2\x80\x9c: \xc5\xbeodiniai \xc4\xafsp\xc4\x97jimai ir grafiniai \xc5\xbeenklai gele\xc5\xbeinkelio b\xc4\x97gius supan\xc4\x8di\xc5\xb3 platform\xc5\xb3 grindyse. Alternatyva tam yra papildom\xc5\xb3 sulankstom\xc5\xb3 per\xc4\x97jim\xc5\xb3 panaudojimas, taikomas anks\xc4\x8diau min\xc4\x97to DT3-tipo traukiniuose Niurnberge ir kit\xc5\xb3 Vokietijos miest\xc5\xb3 metro sistemose._NEWLINE_Pavojingas situacijas gali sukelti ir netik\xc4\x97tas \xc5\xbemogaus atsiradimas traukinio mar\xc5\xa1ruto trasoje. Tokiu atveju traukinio ma\xc5\xa1inistas b\xc5\xabna priverstas \xc5\xbeaibi\xc5\xa1kai stabdyti, ta\xc4\x8diau tai deja da\xc5\xbenai nepadeda i\xc5\xa1vengti nelaim\xc4\x97s. Siekiant apsisaugoti nuo toki\xc5\xb3 atvej\xc5\xb3, vis\xc5\xb3 pirma Azijos miest\xc5\xb3 metropoliten\xc5\xb3 sistemose, o nuo 1999-\xc5\xb3j\xc5\xb3 ir naujai tiesiamose Londono metro atkarpose sumontuojamos specialios durys, skirian\xc4\x8dios traukinio va\xc5\xbeiavimo ir keleivi\xc5\xb3 laukimo erdves. Jos neleid\xc5\xbeia \xc5\xbemon\xc4\x97ms patekti ant b\xc4\x97gi\xc5\xb3, kadangi atsidaro ir u\xc5\xbesidaro kartu su traukinio durimis. Kaip alternatyva tam Kopenhagos metropolitene naudojamuose traukiniuose buvo sumontuotos specialios sensorin\xc4\x97s sistemos, kurios automati\xc5\xa1kai atpa\xc5\xbe\xc4\xafsta pavojaus situacij\xc4\x85 ir \xc4\xafjungia priverstin\xc4\xaf stabdym\xc4\x85 (\xc5\xa1i\xc5\xb3 traukini\xc5\xb3 valdymas pilnai kompiuterizuotas, j\xc5\xb3 nevaldo \xc5\xbemon\xc4\x97s). Niurnbergo metropoliteno atkarpose U2 ir U3, kuri\xc5\xb3 aptarnavimas taip pat bus pilnai kompiuterizuotas, buvo sumontuotos specialios mikro bang\xc5\xb3 \xc5\xa1viesos u\xc5\xbekardos. Jos yra vidin\xc4\x97se gele\xc5\xbeinkelio b\xc4\x97gius juosian\xc4\x8di\xc5\xb3 platform\xc5\xb3 pus\xc4\x97se. Didesniam nei 20\xe2\x80\x9330\xc2\xa0cm daiktui ar \xc5\xbemogui patekus ant b\xc4\x97gi\xc5\xb3 jos siun\xc4\x8dia pavojaus signal\xc4\x85 ir tokiu b\xc5\xabdu sukeliamas priverstinis art\xc4\x97jan\xc4\x8di\xc5\xb3 traukini\xc5\xb3 sustojimas. \xc5\xa0i\xc4\x85 sistem\xc4\x85 paleisti veikti numatoma 2008-\xc5\xb3j\xc5\xb3 baland\xc4\xaf._NEWLINE_Vokietijoje metro sistemai galiojan\xc4\x8dio \xc4\xafstatymo 31 paragrafas \xe2\x80\x9eSustojimai\xe2\x80\x9c nusako: \xe2\x80\x9e(4) Metro sustojimai turi b\xc5\xabti apr\xc5\xabpinti \xc4\xafrenginiais, skirtais informuoti ir paruo\xc5\xa1ti keleivius, taip pat sekan\xc4\x8diais keleivi\xc5\xb3 srauto pasikeitim\xc4\x85, pagalbos telefono linijomis, gesintuvais bei pirmosios pagalbos suteikimui reikalingomis priemon\xc4\x97mis. (\xe2\x80\xa6) (7) Horizontalus atstumas tarp gele\xc5\xbeinkelio b\xc4\x97gius juosian\xc4\x8dios platformos ir transporto priemon\xc4\x97s ar laipteli\xc5\xb3 \xc4\xaf j\xc4\x85 turi b\xc5\xabti kaip \xc4\xafmanoma ma\xc5\xbeesnis, pageidautina, jog jis b\xc5\xabt\xc5\xb3 ne didesnis nei 25\xc2\xa0cm. (8) Gele\xc5\xbeinkelio b\xc4\x97gius juosianti platforma bei transporto priemon\xc4\x97s grindys ar laipteliai \xc4\xaf j\xc4\x85 turi b\xc5\xabti viename lygyje, kad keleiviai gal\xc4\x97t\xc5\xb3 patogiai \xc4\xaflipti ir i\xc5\xa1lipti i\xc5\xa1 transporto priemon\xc4\x97s. Platformos grind\xc5\xb3 danga turi b\xc5\xabti sulaikanti slydim\xc4\x85. (9) Turi b\xc5\xabti u\xc5\xbekirstas kelias pavojui asmenims nukristi ant b\xc4\x97gi\xc5\xb3. Platform\xc5\xb3 ribos turi b\xc5\xabti ai\xc5\xa1kiai matomos.\xe2\x80\x9c\n_START_SECTION_\nVandalizmo i\xc5\xa1vengimo ir kitos saugumo priemon\xc4\x97s\n_START_PARAGRAPH_\nD\xc4\x97l vis nauj\xc5\xb3 technini\xc5\xb3 saugumo priemoni\xc5\xb3 ir metro sistemos racionalizavimo metod\xc5\xb3 paskutiniu laiku vis da\xc5\xbeniau atsisakoma fizini\xc5\xb3 saugum\xc4\x85 u\xc5\xbetikrinan\xc4\x8di\xc5\xb3 priemoni\xc5\xb3. Ankstesnes traukini\xc5\xb3 palydov\xc5\xb3 ir metro sto\xc4\x8di\xc5\xb3 pri\xc5\xbei\xc5\xabr\xc4\x97toj\xc5\xb3 pareigas \xc5\xa1iandien perima budin\xc4\x8dios vaizdo kameros. Siekiant u\xc5\xbetikrinti visuotin\xc4\x85 keleivi\xc5\xb3 saugum\xc4\x85, Berlyno ir Hamburgo metro stotyse buvo \xc4\xafrengti special\xc5\xabs saugumui skirti stulpai, kuriais atvesta telefono linija; nelaim\xc4\x97s atveju galima tiesiogiai susisiekti su aptarnaujan\xc4\x8diaisiais ar informacijos punktais._NEWLINE_Tas pats galioja ir patiems traukiniams. Paskutiniaisiais metais tarp paaugli\xc5\xb3 nepaprastai i\xc5\xa1populiar\xc4\x97j\xc4\x99 rai\xc5\xbeymas ir graffiti da\xc5\xbenai paver\xc4\x8dia transporto priemones neatpa\xc5\xbe\xc4\xafstamais objektais. Norint u\xc5\xbekirsti keli\xc4\x85 tokiems atvejams ir suteikti keleiviams saugumo jausm\xc4\x85, vaizdo kameros nuolat \xc4\xafjungtos ir transporto priemoni\xc5\xb3 viduje. Rai\xc5\xbeymo ir grafiti atlikimo atvej\xc5\xb3 i\xc5\xa1vengti padeda speciali ant lang\xc5\xb3 klijuojama pl\xc4\x97vel\xc4\x97 bei ma\xc5\xbeomis skylut\xc4\x97mis nus\xc4\x97ti s\xc4\x97dim\xc5\xb3j\xc5\xb3 viet\xc5\xb3 apmu\xc5\xa1alai, ant kuri\xc5\xb3 min\xc4\x97ta grafiti technika ne\xc4\xafmanoma i\xc5\xa1gauti norimo efekto. Papildomam keleivi\xc5\xb3 saugumui u\xc5\xbetikrinti \xc4\xafrengti nelaim\xc4\x97s atvejui skirti rankiniai stabd\xc5\xbeiai, perimti i\xc5\xa1 \xc4\xafprasto gele\xc5\xbeinkelio traukini\xc5\xb3. Jie paprastai b\xc5\xabna telefono linija tiesiogiai sujungti su traukinio ma\xc5\xa1inisto kabina. Moderniuose traukiniuose \xc5\xa1ie stabd\xc5\xbeiai paprastai veikia tik 10 sekund\xc5\xbei\xc5\xb3 po traukinio pajud\xc4\x97jimo i\xc5\xa1 vietos, v\xc4\x97liau jie \xc4\xafgalina tik telefonin\xc4\xaf ry\xc5\xa1\xc4\xaf su traukinio ma\xc5\xa1inisto. Taip pat kiekviename traukinyje galima rasti gesintuvus ir specialius plaktukus esant reikalui langams i\xc5\xa1dau\xc5\xbeti.\n_START_SECTION_\nRizikos suma\xc5\xbeinimas metro tuneliuose\n_START_PARAGRAPH_\nSiekiant i\xc5\xa1vengti pavojaus tuneliuose, kai kuriuose metropolitenuose tarp stoteli\xc5\xb3 \xc4\xafrengiami papildomi atsarginiai i\xc5\xa1\xc4\x97jimai, tuneli\xc5\xb3 sienos pa\xc5\xbeymimos grafiniais \xc5\xbeenklais, kurie nurodo ar\xc4\x8diausi\xc4\x85 i\xc5\xa1\xc4\x97jim\xc4\x85 nelaim\xc4\x97s atveju. Vokietijoje metro sistemai galiojan\xc4\x8dio \xc4\xafstatymo 30 paragrafas \xe2\x80\x9eTuneliai\xe2\x80\x9c skelbia: \xe2\x80\x9eAtsarginiai i\xc5\xa1\xc4\x97jimai tuneliuose turi b\xc5\xabti \xc4\xafrengti taip, kad nelaim\xc4\x97s atveju nuo j\xc5\xb3 iki kitos stotel\xc4\x97s, kurioje b\xc5\xabt\xc5\xb3 galima \xc4\xaflipti ar i\xc5\xa1lipti, iki kito atsarginio i\xc5\xa1\xc4\x97jimo ar tunelio pabaigos turi b\xc5\xabti ne daugiau nei 300 metr\xc5\xb3 atstumas. Atsarginiai i\xc5\xa1\xc4\x97jimai taip pat turi b\xc5\xabti \xc4\xafrengiami ir tuneli\xc5\xb3 galuose, jeigu kitas atsarginis i\xc5\xa1\xc4\x97jimas ar stotel\xc4\x97 nuo j\xc5\xb3 yra nutol\xc4\x99 100 ir daugiau metr\xc5\xb3 atstumu.\xe2\x80\x9d_NEWLINE_Vokietijoje, po gaisro Berlyno metro stotel\xc4\x97je \xe2\x80\x9eDeutsche Oper\xe2\x80\x9c (\xe2\x80\x9eVokietijos opera\xe2\x80\x9c), tuneliuose, kuri\xc5\xb3 stotel\xc4\x97se i\xc5\xa1\xc4\x97jimai iki tol buvo tik vienoje pus\xc4\x97je, buvo \xc4\xafrengti i\xc5\xa1\xc4\x97jimai prie\xc5\xa1ingose pus\xc4\x97se bei atsarginiai i\xc5\xa1\xc4\x97jimai.\n_START_SECTION_\nM\xc4\x97ginimo nusi\xc5\xbeudyti atvejai\n_START_PARAGRAPH_\nDidel\xc4\x97 dalis sunki\xc5\xb3 su metro sistemomis susijusi\xc5\xb3 nelaimi\xc5\xb3 atsitinka d\xc4\x97l ty\xc4\x8dini\xc5\xb3 \xc5\xbemoni\xc5\xb3 veiksm\xc5\xb3. Kadangi \xc5\xbemoni\xc5\xb3 patekimas \xc4\xaf metro tunelius ir stotis n\xc4\x97ra ribojamas ar kontroliuojamas, \xc5\xa1ios vietos d\xc4\x97l didelio \xc4\xafva\xc5\xbeiuojan\xc4\x8di\xc5\xb3 traukini\xc5\xb3 grei\xc4\x8dio ypa\xc4\x8d populiarios tarp m\xc4\x97ginan\xc4\x8di\xc5\xb3 nusi\xc5\xbeudyti. Nepaisant vyraujan\xc4\x8dios nuomon\xc4\x97s, jog puolimas po traukio ratais yra vienas i\xc5\xa1 \xe2\x80\x9eu\xc5\xbetikrin\xc4\x8diausi\xc5\xb3\xe2\x80\x9c savi\xc5\xbeudyb\xc4\x97s b\xc5\xabd\xc5\xb3, daugiau nei 50\xc2\xa0% toki\xc5\xb3 bandym\xc5\xb3 pasitraukti i\xc5\xa1 gyvenimo nesibaigia mirtimi. Ta\xc4\x8diau tokie m\xc4\x97ginimai nusi\xc5\xbeudyti palieka sunkiausius su\xc5\xbealojimus visam gyvenimui\xc2\xa0\xe2\x80\x93 da\xc5\xbenais atvejais tai sukelia ne\xc4\xafgalum\xc4\x85 d\xc4\x97l nutraukt\xc5\xb3 k\xc5\xabno gal\xc5\xabni\xc5\xb3._NEWLINE_Bandymas nusi\xc5\xbeudyti priskiriamas prie t\xc5\xb3 savi\xc5\xbeudyb\xc4\x97s b\xc5\xabd\xc5\xb3, kuri\xc5\xb3 pasekm\xc4\x97s jau\xc4\x8dia ne tik savi\xc5\xbeud\xc5\xbeio artimieji, bet ir ratas kit\xc5\xb3 su tuo tiesiogiai nesusijusi\xc5\xb3 \xc5\xbemoni\xc5\xb3. M\xc4\x97ginimas nusi\xc5\xbeudyti puolant po u\xc5\xbemiestyje va\xc5\xbeiuojan\xc4\x8dio traukinio b\xc4\x97giais paprastai sukelia sunki\xc5\xb3 su\xc5\xbealojim\xc5\xb3 traukinio ma\xc5\xa1inistui, siekian\xc4\x8diam i\xc5\xa1vengti susid\xc5\xabrimo. Gelb\xc4\x97tojams, turintiems po toki\xc5\xb3 nutikim\xc5\xb3 surinkti aplink i\xc5\xa1sibars\xc4\x8diusias k\xc5\xabno dalis, tai nepaprastai sunki psichologi\xc5\xa1kai u\xc5\xbeduotis. Dar daugiau \xc5\xbemoni\xc5\xb3 toks bandymas nusi\xc5\xbeudyti palie\xc4\x8dia po miest\xc5\xb3 gatv\xc4\x97mis besidriekian\xc4\x8di\xc5\xb3 metro b\xc4\x97gi\xc5\xb3 stotel\xc4\x97se, kur traukinio laukiantys niekuo d\xc4\x97ti keleiviai tampa tiesioginiais tokio \xc4\xafvykio liudininkais._NEWLINE_\xc5\xbdiniasklaidos prane\xc5\xa1imai apie tokius bandymus nusi\xc5\xbeudyti da\xc5\xbenai lemia pana\xc5\xa1ius m\xc4\x97ginimus (vadinamasis Werther-efektas). Austrijos sostin\xc4\x97je Vienoje, savanori\xc5\xa1kai susitarus metro sistemai ir \xc5\xbeiniasklaidai, dar a\xc5\xa1tuntajame de\xc5\xa1imtmetyje buvo atsisakyta vie\xc5\xa1ai skelbti apie tokius savi\xc5\xbeudyb\xc4\x97s atvejus. Nuo to laiko pana\xc5\xa1i\xc5\xb3 m\xc4\x97ginim\xc5\xb3 nusi\xc5\xbeudyti atvej\xc5\xb3 suma\xc5\xbe\xc4\x97jo beveik 50\xc2\xa0%. Jau kur\xc4\xaf laik\xc4\x85 \xc5\xa1\xc4\xaf siekimo suma\xc5\xbeinti toki\xc5\xb3 savi\xc5\xbeudybi\xc5\xb3 skai\xc4\x8di\xc5\xb3 model\xc4\xaf s\xc4\x97kmingai taiko daugelis Vokietijos miest\xc5\xb3 (Miunchenas, Hamburgas ir kt.)._NEWLINE_Kai kurie metropolitenai reikalauja sukelt\xc5\xb3 moralini\xc5\xb3 ar materialinius nuostoli\xc5\xb3 atlyginimo i\xc5\xa1 juos suk\xc4\x97lusi\xc5\xb3 asmen\xc5\xb3 arba j\xc5\xb3 artim\xc5\xb3j\xc5\xb3. \xc5\xa0is faktas taip pat \xc5\xbeenkliai suma\xc5\xbeino toki\xc5\xb3 savi\xc5\xbeudyb\xc4\x97s atvej\xc5\xb3 skai\xc4\x8di\xc5\xb3.\n_START_SECTION_\nMetro linij\xc5\xb3 tinklo susiformavimo istorija\n_START_PARAGRAPH_\nTarp \xc4\xafvairi\xc5\xb3 visame pasaulyje paplitusi\xc5\xb3 metropoliteno sistem\xc5\xb3 pasitaiko nema\xc5\xbeai skirting\xc5\xb3 metro linij\xc5\xb3 form\xc5\xb3. Pirmieji metro linij\xc5\xb3 tinklai buvo sudaryti i\xc5\xa1 puslankio formos spindulio linij\xc5\xb3, kuriomis b\xc4\x97giai vesdavo \xc4\xaf miesto centr\xc4\x85 ir \xc4\x8dia u\xc5\xbesibaigdavo, taip pat i\xc5\xa1 tiesaus spindulio linij\xc5\xb3, kurios kirsdavo min\xc4\x97tas puslankio formos linijas. \xc5\xbdiedo formos metro linij\xc5\xb3 tinklai da\xc5\xbeniausiai b\xc5\xabdavo tiesiami po paraleliai einan\xc4\x8diomis \xc5\xbeiedo formos gatv\xc4\x97mis. V\xc4\x97liau buvo prad\xc4\x97ta tiesti vadinamuosius \xc5\xbeiedinius-spindulinius linij\xc5\xb3 tinklus. Taip vadinamieji kirstiniai trikampiai tinklai buvo populiar\xc5\xabs tuometini\xc5\xb3 socialistini\xc5\xb3 valstybi\xc5\xb3 miest\xc5\xb3 (pvz., Minsko, Prahos ir kt.) metro sistemose. Nepaisant Soviet\xc5\xb3 S\xc4\x85jungos \xc5\xbelugimo, \xc5\xa1ios formos metro linijos projektuojamos ir tiesiamos ligi \xc5\xa1iol. Lygiagre\xc4\x8diai einan\xc4\x8di\xc5\xb3 ir viena kit\xc4\x85 statmenai kertan\xc4\x8di\xc5\xb3 keleto linij\xc5\xb3, vadinamieji ta\xc5\xa1kiniai lygiagre\xc4\x8di\xc5\xb3 kirstini\xc5\xb3 tinklai da\xc5\xbeniausiai tiesiami po jau egzistuojan\xc4\x8diais gatvi\xc5\xb3 tinklais. Tokios formos metro linij\xc5\xb3 galima rasti Niujorke, Pary\xc5\xbeiuje. Savaime suprantama, kai kurios metro linij\xc5\xb3 formos d\xc4\x97l individuali\xc5\xb3 j\xc5\xb3 tiesim\xc4\x85 \xc4\xaftakojusi\xc5\xb3 s\xc4\x85lyg\xc5\xb3 skiriasi nuo pirmini\xc5\xb3 etalonini\xc5\xb3 metro linij\xc5\xb3 form\xc5\xb3. Taip atsiranda vadinamosios mi\xc5\xa1rios metro linij\xc5\xb3 formos.\n_START_SECTION_\nMetro tinkl\xc5\xb3 strukt\xc5\xabra ir linij\xc5\xb3 grynumas\n_START_PARAGRAPH_\nVisiems metro tinklams b\xc5\xabdingas bruo\xc5\xbeas slypi linij\xc5\xb3 tinklo funkcionavime: kiekviena metro linij\xc5\xb3 trasos atkarpa aptarnaujama tik vienos linijos. Prie\xc5\xa1ingai nei priemiestini\xc5\xb3 traukini\xc5\xb3, metro tinklo strukt\xc5\xabra sudaryta taip, kad transporto priemon\xc4\x97s nukreipimas i\xc5\xa1 vienos \xc4\xaf kit\xc4\x85 atkarp\xc4\x85, kurios priklauso skirtingoms metro linijoms, \xc4\xafprastam keleivi\xc5\xb3 perve\xc5\xbeimui n\xc4\x97ra \xc4\xafmanomas, nebent tai b\xc5\xabt\xc5\xb3 reikalinga ne keleivi\xc5\xb3 jud\xc4\x97jimui, o kitais sumetimais. Tai, kad kiekviena metro atkarpa yra aptarnaujama tik vienos linijos, s\xc4\x85lygoja privalumas, kad tokiu b\xc5\xabdu reikalinga ma\xc5\xbeiau darbo ir i\xc5\xa1laid\xc5\xb3 u\xc5\xbetikrinant technin\xc4\xaf saugum\xc4\x85, negu kad reik\xc4\x97t\xc5\xb3 aptarnaujant vien\xc4\x85 linij\xc4\x85 su jai priklausan\xc4\x8diomis dvejomis \xc5\xa1akin\xc4\x97mis atkarpomis. D\xc4\x97l tokio vadinamojo linij\xc5\xb3 grynumo metro linij\xc5\xb3 ir atkarp\xc5\xb3 i\xc5\xa1d\xc4\x97stymas ir valdymas ilg\xc4\x85 laik\xc4\x85 i\xc5\xa1lieka nepakit\xc4\x99s, nebent v\xc4\x97liau linij\xc5\xb3 atkarpos b\xc5\xabna prailgintos. Naujas linij\xc5\xb3 ir atkarp\xc5\xb3 sujungimas, t. y. metro tinklo performavimas, prie\xc5\xa1ingai nei priemiestini\xc5\xb3 traukini\xc5\xb3 sistemoje, metro linij\xc5\xb3 tinkle yra \xc4\xafmanomas tik atlikus nema\xc5\xbeai statybos darb\xc5\xb3. \xc5\xa0iuo at\xc5\xbevilgiu priemiestini\xc5\xb3 traukini\xc5\xb3 tinklo sistema yra lankstesn\xc4\x97 u\xc5\xbe metro._NEWLINE_Ta\xc4\x8diau turb\xc5\xabt n\xc4\x97ra taisykl\xc4\x97s be i\xc5\xa1imties. Vadinamasis linij\xc5\xb3 grynumas ma\xc5\xbeiau b\xc5\xabdingas ma\xc5\xbeesn\xc4\x97ms metro tinkl\xc5\xb3 sistemoms. Jose da\xc5\xbenai sutinkamos linijos, kurios u\xc5\xbe miesto rib\xc5\xb3 i\xc5\xa1si\xc5\xa1akoja \xc4\xaf dvi atkarpas, pav., Stokholme, Kopenhagoje ar Bilbao; taip pat \xc5\xa1akin\xc4\x97s linijos, kurios kartu aptarnauja vien\xc4\x85 mieste esan\xc4\x8di\xc4\x85 atkarp\xc4\x85, pvz., Briuselyje. Suderinant traukini\xc5\xb3 va\xc5\xbeiavimo grafikus, sutampantis jud\xc4\x97jimas \xc5\xa1akin\xc4\x97se metro atkarpose sudaro nenutr\xc5\xabkstam\xc4\x85 jud\xc4\x97jim\xc4\x85 kartu aptarnaujamoje dalin\xc4\x97je atkarpoje. Sprendim\xc4\x85 d\xc4\x97l tokios linij\xc5\xb3 tinkl\xc5\xb3 strukt\xc5\xabros nulemia \xc5\xbeinojimas, jog miesto centre b\xc5\xabtinas nenutr\xc5\xabkstamas jud\xc4\x97jimas b\xc5\xabt\xc5\xb3 per intensyvus u\xc5\xbe miesto rib\xc5\xb3 nusidriekusiose metro tinklo atkarpose. \xc4\x8cia tokie privalumai, kaip i\xc5\xa1si\xc5\xa1akojantis tinklas ir tokiu b\xc5\xabdu \xc4\xafmanomas didesnis keleivi\xc5\xb3 skai\xc4\x8dius, kompensuoja sustiprinto techninio saugumo u\xc5\xbetikrinimo tr\xc5\xabkumus. Ta\xc4\x8diau netgi Niujorke kuris gali pasigirti itin stambiu metro tinklu, n\xc4\x97ra visi\xc5\xa1kai laikomasi vadinamojo linij\xc5\xb3 grynumo.\n_START_SECTION_\nMetropolitenai pasaulyje\n_START_PARAGRAPH_\nSkirtingose \xc5\xa1alyse metropolitenas vadinamas: Underground (Londonas), Subway (Niujorkas), U-Bahn ir S-Bahn (Vokietija), T-Bana ar T-bane (Skandinavija), MRT (Singap\xc5\xabras, Taip\xc4\x97jus, Honkongas), Subte (Buenos Air\xc4\x97s). Pasaulio Metropoliten\xc5\xb3 s\xc4\x85ra\xc5\xa1as._NEWLINE_Pasaulyje priskai\xc4\x8diuojama apie 160 metropoliten\xc5\xb3, kurie t\xc4\x99siasi apie 8000 kilometr\xc5\xb3 ir turi apie 7000 sto\xc4\x8di\xc5\xb3. Did\xc5\xbeiausias ir seniausias metro yra Londone (atidarytas 1863\xc2\xa0m., \xc5\xa1iuo metu\xc2\xa0\xe2\x80\x93 408\xc2\xa0km ilgio, 12 linij\xc5\xb3), u\xc5\xbeim\xc4\x8diausias\xc2\xa0\xe2\x80\x93 Maskvoje (3,2 milijardo keleivi\xc5\xb3 per metus), grei\xc4\x8diausias\xc2\xa0\xe2\x80\x93 \xc4\x8cikagoje (vidutini\xc5\xa1kai apie 80 km/val. \xe2\x80\x9eL\xe2\x80\x9c linijoje), trumpiausias\xc2\xa0\xe2\x80\x93 Haifoje (~2 km), giliausia metro stotel\xc4\x97\xc2\xa0\xe2\x80\x93 80 metr\xc5\xb3 po \xc5\xbeeme (Sankt Peterburgas).\n_START_SECTION_\nMetropoliten\xc5\xb3 rekordai\n_START_PARAGRAPH_\nVisame pasaulyje galima rasti ma\xc5\xbedaug 140 skirting\xc5\xb3 metropoliteno sistem\xc5\xb3. Laikui b\xc4\x97gant jos visos vyst\xc4\x97si labai skirtingai, ta\xc4\x8diau pastebimi ir regioniniai pana\xc5\xa1umai. Kai kurios i\xc5\xa1 metropoliteno sistem\xc5\xb3 liko nepakitusios nuo j\xc5\xb3 \xc4\xafrengimo ir eksploatavimo prad\xc5\xbeios, kitos \xc5\xbeaibi\xc5\xa1ku grei\xc4\x8diu vystosi toliau ir tobul\xc4\x97ja._NEWLINE_Did\xc5\xbeiausias metropoliteno tinklas priklauso Anglijai. Londono metropoliteno b\xc4\x97gi\xc5\xb3 linijos nusitiesusios per 408\xc2\xa0km, \xc5\xa1is metropolitenas apima 12 \xc4\xaf smulkesnes i\xc5\xa1si\xc5\xa1akojan\xc4\x8di\xc5\xb3 metro linij\xc5\xb3. Antrasis pagal dyd\xc4\xaf metropolitenas priklauso JAV. Vadinamasis Niujorko metropoliteno tinklas apima 407\xc2\xa0km, 2\xc2\xa0km b\xc4\x97gi\xc5\xb3, t. y. 26-ias metro linijas, kuriomis taip pat va\xc5\xbein\xc4\x97ja ir greitieji metro traukiniai. Kiti stamb\xc5\xabs metropolitenai yra Tokijuje\xc2\xa0\xe2\x80\x93 292\xc2\xa0km, Seule\xc2\xa0\xe2\x80\x93 286\xc2\xa0km, Maskvoje\xc2\xa0\xe2\x80\x93 269\xc2\xa0km, Madride\xc2\xa0\xe2\x80\x93 226\xc2\xa0km bei Pary\xc5\xbeiuje\xc2\xa0\xe2\x80\x93 212\xc2\xa0km. Did\xc5\xbeiausias Vokietijos metropoliteno tinklas Berlyno metro, b\xc4\x97giais driekiasi 144\xc2\xa0km ir pasaulyje tarp kit\xc5\xb3 u\xc5\xbeima dvylikt\xc4\x85 pagal dyd\xc4\xaf viet\xc4\x85._NEWLINE_Po\xc5\xbeemin\xc4\x97s metro stotys labai populiarios buvo tuometin\xc4\x97se socialistin\xc4\x97se valstyb\xc4\x97se. Budape\xc5\xa1to metro linija M2 driekiasi po \xc5\xbeeme 60 metr\xc5\xb3 gylyje. Dar giliau, 80 metr\xc5\xb3 gylyje po \xc5\xbeeme i\xc5\xa1sid\xc4\x97s\xc4\x8diusios Maskvos ir Sankt Peterburgo metro tinkl\xc5\xb3 atkarpos. Naujausias gylio rekordas priklauso 2005 metais atidarytai Sankt Peterburgo metropoliteno stotelei Komendantskij Prospekt. Statyti metro stotis kuo giliau po \xc5\xbeeme stengtasi d\xc4\x97l tam tikr\xc5\xb3 geologini\xc5\xb3 ir politini\xc5\xb3 prie\xc5\xbeas\xc4\x8di\xc5\xb3._NEWLINE_\xc5\xa0altojo karo metu metro stotel\xc4\x97s tur\xc4\x97jo apsaugoti gyventojus nuo galimo atominio karo. Tokiu atveju jos b\xc5\xabt\xc5\xb3 tarnavusios \xc5\xbemon\xc4\x97ms kaip sl\xc4\x97ptuv\xc4\x97s._NEWLINE_\xc5\xa0ioms po\xc5\xbeemin\xc4\x97ms metro stotims pasiekti buvo sumontuoti ne\xc4\xafprastai ilgi eskalatoriai._NEWLINE_Pagal metro paslaugomis besinaudojan\xc4\x8di\xc5\xb3j\xc5\xb3 keleivi\xc5\xb3 skai\xc4\x8di\xc5\xb3 pirma vieta pasaulyje atitenka Maskvos metropolitenui. Tamsiai m\xc4\x97lynais Rusijos sostin\xc4\x97s metro traukiniais kasmet keliauja ma\xc5\xbedaug 3,2 mlrd. \xc5\xbemoni\xc5\xb3. Antra ir tre\xc4\x8dia vietos priklauso Tokijo ir Seulo metropolitenams, kuriais kasmet prava\xc5\xbeiuoja 2,8 ir 1,6 mlrd. keleivi\xc5\xb3._NEWLINE_Pati grei\xc4\x8diausia metro linija pasaulyje yra geltonoji Chicago\xe2\x80\x98L\xe2\x80\x99. 8,1\xc2\xa0km nusidriekian\xc4\x8di\xc4\x85 b\xc4\x97gi\xc5\xb3 atkarp\xc4\x85 nuo Dempsterio iki Hovardo traukiniai \xc4\xafveikia per 6,5 min. Ta\xc4\x8diau d\xc4\x97l \xc5\xa1io rekordo b\xc5\xabt\xc5\xb3 galima gin\xc4\x8dytis, jeigu b\xc5\xabt\xc5\xb3 prid\xc4\x97tos iki \xc5\xa1iol tr\xc5\xabkstamos tarpin\xc4\x97s \xc5\xa1ios atkarpos stotel\xc4\x97s._NEWLINE_1972\xc2\xa0m. grei\xc4\x8dio rekordas priklaus\xc4\x97 Niujorko metropolitenui. R44 tipo traukinys bandymo metu i\xc5\xa1vyst\xc4\x97 141,2 km/h greit\xc4\xaf. Ta\xc4\x8diau buvo nustatyta, kad traukinio va\xc5\xbeiavimo greitis testavimo atkarpos pabaigoje n\xc4\x97 kiek nema\xc5\xbe\xc4\x97jo, taigi bandym\xc4\x85 teko nutraukti traukiniui taip ir nepasiekus maksimalaus va\xc5\xbeiavimo grei\xc4\x8dio._NEWLINE_Austrijos sostin\xc4\x97 Viena pasaulyje gars\xc4\x97ja projekt\xc5\xb3 metropoliteno linijoms \xc4\xafrengti gausa. Kai kurie \xc5\xa1i\xc5\xb3 projekt\xc5\xb3 parengti dar 1884 metais. Tuo tarpu pirmoji Var\xc5\xa1uvos metropoliteno b\xc4\x97gi\xc5\xb3 atkarpa buvo atidaryta tik 1995\xc2\xa0m., nors \xc4\xafrengimo projektus buvo prad\xc4\x97ta rengti dar 1925 metais. Kitas rekordo vardo vertas laikotarpis tarp projekto parengimo ir metro \xc4\xafrengimo bei eksploatavimo priklauso Niujorko miestui. Metro b\xc4\x97gi\xc5\xb3 tiesimo projektas po Antr\xc4\x85ja Manheteno aveniu (2.Avenue Manhattans) pilnai parengtas dar 1929\xc2\xa0m., ta\xc4\x8diau \xc5\xa1i\xc4\x85 metro linij\xc4\x85 ketinama atidaryti tik 2015\xe2\x80\x932020\xc2\xa0m._NEWLINE_Glazge metropolitenas veikia jau nuo 1896-\xc5\xb3j\xc5\xb3. Ta\xc4\x8diau nuo to laiko \xc5\xa1is metro tinklas nebuvo n\xc4\x97 karto prapl\xc4\x97stas ir atnaujintas, taigi jam priklauso ilgiausiai nepakitusiu i\xc5\xa1likusio metropoliteno tinklo rekordas.'